**Përshkrimi i Qendrës së Gjuhëve të Huaja**

* **Krijimi i Qendrës dhe misioni:**

Qendra e Kurseve të Gjuhëve të Huaja pranë Fakultetit të Gjuhëve të Huaja është hapur sipas Vendimeve të Senatit Akademik të Universitetit të Tiranës nr.34, datë 21.11.2018 dhe nr.8, datë 05.04.2022, si edhe Vendimit të Bordit të Administrimit nr.17 datë 11.05.2022. Qendra e Kurseve pranë Fakultetit të Gjuhëve të Huaja ofron kurse të gjuhëve të huaja nga niveli fillestar deri në atë të përparuar duke i ndihmuar studentët dhe të interesuarit të mësojnë dhe të përforcojnë njohuritë bazë të gjuhëve të huaja.

* **Vendndodhja e saj**:

Qendra e Gjuhëve të Huaja ndodhet pranë Fakultetit të Gjuhëve të Huaja, në Universitetin e Tiranës, në Rr. e “Elbasanit”, në qytetin e Tiranës.

* **Gjuhët që ofrohen:**

Qendra e gjuhëve të huaja ofron kurse të niveleve të ndryshme, për 12 gjuhë të ndryshme. Njohuritë e këtyre gjuhëve të ndahen në 3 nivele të aftësisë së gjuhës A, B dhe C përkatësisht:

1. Angleze, niveli A1, A2, B1, B2, C1, C2
2. Frënge, niveli A1, A2, B1, B2
3. Gjermane, niveli A1, A2, B1, B2, C1
4. Italiane, niveli A1, A2, B1, B2, C1, C2
5. Spanjolle, niveli A1, A2, B1, B2, C1
6. Turke, niveli A1, A2, B1, B2, C1
7. Greke, niveli A1, A2, B1, B2, C1
8. Ruse, niveli A1, A2, B1, B2, C1
9. Arabe niveli A1, A2, B1, B2
10. Hebraike, niveli A1, A2, B1, B2
11. Kroate, niveli A1, A2, B1, B2
12. Polake, niveli A1, A2
* **Kategoritë:**

Qendra e Kurseve të Gjuhëve të Huaja ofron kurse për kategori të ndryshme si:

Studentë të të gjitha moshave që duan të mësojnë një gjuhë të huaj, si pasion ose për nevoja të tjera, si dhe çdo person të interesuar për të zhvilluar njohuritë e tyre në gjuhët që ofrohen.

* **Modalitetet e mësimdhënies:**

Kurset që ne zhvillojmë janë sipas niveleve të Kuadrit të Përbashkët Evropian të Referencës për gjuhët duke përdorur metodologji të reja në mësimdhënie.

Metoda interaktive që ne përdorim, ju jep mundësinë kursantëve për ndërveprim në grup. Ne sigurohemi që studentët të përgatiten në të gjitha aftësitë: të folurit, të dëgjuarit, të shkruarit, si dhe të lexuarit në nivelet që ju nevojiten për ta përdorur gjuhën.

* **Personeli akademik i angazhuar në mësimdhënie:**

Personeli akademik i përfshirë në mësimdhënie është i të gjitha kategorive të titujve akademikë “Profesor” dhe “Profesor i Asociuar”, si dhe me gradën shkencore “Doktor” në fakultetin tonë. Ky është një personel i mirëpërgatitur edhe në vendet e OECD-së, i pajisur me njohuritë e domosdoshme për të dhënë kontributin e tyre (në secilin nga kurset e ofruara) me një profesionalizëm të spikatur, metoda të mësimdhënies bashkëkohore të ndërthurura me aftësitë e tyre pedagogjike, si dhe pedagogë me integritet të lartë në fushën e mësimdhënies.

* **Personeli ndihmësakademik me karakter administrativ:**

Personeli ndihmësakademik me karakter administrativ i angazhuar në ofrimin e kurseve të gjuhëve të huaja ndihmon në realizimin dhe mbështetjen e veprimtarive të mësimdhënies së tyre në nivel njësie bazë, si dhe njësie kryesore. Ky personel shërben si njësi mbështetëse për të lehtësuar dhënien e shërbimeve, si dhe për të qenë një urë komunikimi midis studentëve dhe palëve të tjera të interesuara në ofrimin e kurseve. Gjithashtu, ky personel ofron realizimin e fushatave informuese, bashkërendimin e veprimtarive të realizuara nga kjo Qendër, komunikimin e vazhdueshëm midis personelit akademik dhe studentëve, studimin e tregut, si dhe aktitvitetet që lidhen me promovimin e Qendrës.

* **Infrastruktura:**

Ambientet që përdoren për realizimin e kurseve të gjuhëve nga Qendra jonë, janë auditorë të standardeve bashkëkohore me kapacitete të mjaftueshme për një mësimdhënie të përshtatshme. Gjithashtu, auditorët janë të pajisur me mjete të teknologjisë së avancuar si:

tabela interaktive, video-projektorë, audio, ndriçim, laboratorë për mësimin e gjuhëve të pajisura me kufje, aplikacione, e-books, të cilat i krijojnë mundësi personelit akademik dhe studentëve të komunikojnë me kolegët në universitetet e tjera kombëtare dhe ndërkombëtare. Gjithashtu, Qendra jonë ofron mundësinë e dhënies së këtij shërbimi edhe online, për studentët që janë të interesuar.

* **Objektivat që synon Qendra:**

- Ndërkombëtarizimi i certifikatës së gjuhëve të huaja (njohja e saj brenda dhe jashtë vendit)

- Krijimi i platformës digjitale me module për mësimdhënie online

- Zhvillimi i trajnimeve për mësimdhënësit për të bërë testime ndërkombëtare